Wat van ons? Voorkom uitbranding deur selfversorging - Deel 2 - Solidariteit GildesSolidariteit Gildes Wat van ons? Voorkom uitbranding deur selfversorging - Deel 2 - Solidariteit Gildes
Tuis / Gilde Artikels / Wat van ons? Voorkom uitbranding deur selfversorging – Deel 2
Wat van ons? Voorkom uitbranding deur selfversorging – Deel 2
Ons hier by Solidariteit Helpende Hand besef dat maatskaplike werkers ongelooflike werksdruk, met min hulpbronne en emosioneel dreinerende sake, ervaar. Dit veroorsaak dat maatskaplike werkers dikwels gebuk gaan onder emosionele en geestelike uitbranding. In deel 1 van "Wat van ons?" is 'n skakel na 'n meetinstrument om uitbranding te bepaal.
Vir die voorkoming van uitbranding is dit belangrik om 'n omvattende benadering te volg, wat die fisiese, kognitiewe, emosionele, sosiale en geestelike dimensies van die mens insluit.
Pro-aktiewe gedrag moet eerder nagestreef word as reaktiewe oplossings vir die probleem.
Dit is eerstens belangrik om te erken dat alles vir jou te veel raak – jy nie cope nie. Vra vir hulp, verminder jou werkslading, neem die nodige etenstye in die dag, neem naweek-wegbreke en fokus dan op ontspanning en aktiwiteite wat afleiding bied soos byvoorbeeld 'n stokperdjie.
Die volgende aktiwiteite kan help om uitbranding teë te werk:
Kry genoegsame ontspanning
Dis nodig om soms net te vergeet van werk en regtig die liggaam en gees te herlaai. Lees 'n boek, gaan weg vir 'n naweek, eet saam met jou gesin aan tafel en gesels met mekaar oor die dag se gebeure.
Gedurende die werksdag moet daar ook 'n paar minute spandeer word om net die brein en liggaam te laat ontspan.
Kry voldoende oefening
Doen moeite om gereeld te oefeninge soos om te gaan stap, te dans of fiets te ry. Die natuur is die goedkoopste medikasie op die mark.
Die meeste van ons kry te min slaap per nag. Om voortdurend jou beste diens te kan lewer, beveel navorsers aan dat jy ten minste agt ure onversteurde slaap per nag nodig het.
Beheer jy jou selfoon of beheer jou selfoon jou? Om regtig emosioneel af te skakel en te herlaai is dit soms ook nodig om jou selfoon af te skakel. Herlei jou selfoon se antwoorddiens na 'n kollega wat wel aan diens is sodat jy nie so skuldig voel nie.
Stel die nodige doelwitte
Verminder stresvlakke in jou lewe deur uitdagings en take in kleiner, haalbare doelwitte op te deel. Bepaal wat is jou maksimum kapasiteit en stel dan grense om dit nie te oorskry nie. Jou kapasiteit word nie net bepaal deur die gevallelading nie, maar ook deur die mate van emosioneel dreinerende gevalle.
Ons as maatskaplike werkers voel altyd dat mense op ons staatmaak en daarom is dit moeilik om "nee" te sê. Jy kan egter nie alles vir almal wees nie. Ter wille van jou eie en jou gesin se welstand is dit soms goed om ook "nee te kan sê. Skep balans in jou eie lewe.
Skep 'n ondersteuningstelsel
Skep 'n ondersteuningstelsel by die werk en ook tuis. Jy hoef nie alles self te doen nie; jy mag vir hulp vra. Jy het 'n span nodig om jou geestelik gesond te hou.
Wees in kontak met jou eie gevoelens
Wat is die boodskap wat jou brein en liggaam aan jou oordra? Luister na die behoeftes van jou emosies en liggaam. En ja, jy mag ook huil. Deel jou gevoelens met jou eggenoot of toesighouer, want dit is vir die liggaam helend.
Kry hulp indien nodig
Onthou altyd: Jou man of kollegas is nie jou terapeut nie. Hulle kan slegs klankborde wees. Bou 'n verhouding met 'n terapeut op by wie jy kan ontlaai. Elke maatskaplike werker het ook emosionele bagasie wat aandag moet kry, want dit maak van ons net mens.
Leef in die oomblik en skep tye om geestelik verryk te word
Maak tyd om die mooi in die lewe raak te sien en te ervaar. Ruik die blomme, voel die grond, voel die son op vel en besef waar alles vandaan kom. Skep tyd om met jou Skepper te spandeer.